เอสเอ็มอีเกษตร สินเชื่อเริ่มขยับ
กสิกรไทยคาดสินเชื่อเอสเอ็มอีไตรมาส 2 ขยายตัวเกิน 1% หลังสินเชื่อกลุ่มธุรกิจเกษตรเริ่มฟื้นจากภัยแล้ง
8 มิ.ย. 2559

กสิกรไทยคาดสินเชื่อเอสเอ็มอีไตรมาส 2 ขยายตัวเกิน 1% หลังสินเชื่อกลุ่มธุรกิจเกษตรเริ่มฟื้นจากภัยแล้ง
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย เปิดเผยว่า ในไตรมาส 2 ของปีนี้ คาดว่าสินเชื่อเอสเอ็มอีมีโอกาสเติบโตมากกว่า 1% เนื่องจากกลุ่มลูกค้าธุรกิจภาคเกษตรเริ่มกลับมาดำเนินกิจการต่อ หลังจากปัญหาภัยแล้งเริ่มคลี่คลาย ลูกค้าในกลุ่มธุรกิจเกษตรจะเริ่มเบิกใช้วงเงินสินเชื่อเพิ่มมากขึ้นในช่วงปลายไตรมาส
นอกจากนี้ ยังมีกลุ่มธุรกิจที่ยังมีการเบิกใช้จ่ายวงเงินสินเชื่ออย่างต่อเนื่อง คือ กลุ่มอุตสาหกรรมที่เกี่ยวข้องกับการก่อสร้างและวัสดุก่อสร้าง กลุ่มอุตสาหกรรมอสังหาริมทรัพย์ และกลุ่มอุตสาหกรรมที่เกี่ยวข้องกับภาคการท่องเที่ยว
ด้านการปล่อยสินเชื่อใหม่ของกลุ่มธุรกิจเอสเอ็มอีในช่วง 4 เดือนที่ผ่านมา ทำได้ใกล้เคียงเป้าหมายที่ตั้งเป้าไว้ที่ 1-2 หมื่นล้านบาท/เดือน แต่ธนาคารไม่ได้เน้นการปล่อยสินเชื่อใหม่มากนัก เนื่องจากภาวะเศรษฐกิจชะลอตัวส่งผลให้ธนาคารต้องหันกลับมาเน้นคุณภาพของลูกค้ามากขึ้นด้วยการช่วยเหลือแก้ปัญหาต่างๆ เพื่อทำให้ธุรกิจของลูกค้าเดินหน้าต่อไปได้ ขณะที่สัดส่วนเอ็นพีแอลของเอสเอ็มอีในช่วง 4 เดือนมาอยู่ที่ 4.2% เพิ่มขึ้นจากสิ้นปี 2558 ที่อยู่ในระดับกว่า 3%